CELEX: 
Language: lt
Date: 2018-01-25 00:00:00
Title: KOMISIJOS DELEGUOTASIS SPRENDIMAS (ES) …/... dėl inkaravimo įtaisams, naudojamiems statybos darbams ir skirtiems asmenims apsaugoti nuo kritimo arba sulaikyti krintant, taikomos eksploatacinių savybių pastovumo vertinimo ir tikrinimo sistemos pagal Europos Parlamento ir Tarybos reglamentą (ES) Nr. 305/2011

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Pagal 2011 m. kovo 9 d. Europos Parlamento ir Tarybos reglamento (ES) Nr. 305/2011, kuriuo nustatomos suderintos statybos produktų rinkodaros sąlygos ir panaikinama Tarybos direktyva 89/106/EEB, 28 straipsnį
                  1
                statybos produktų eksploatacinių savybių pastovumo vertinimas ir tikrinimas (ESPVT), atsižvelgiant į šių produktų esmines charakteristikas, turi būti atliekamas pagal Reglamento (ES) Nr. 305/2011 V priede nustatytas sistemas.
            
            
               Pagal Reglamento (ES) Nr. 305/2011 28 straipsnio 2 dalį ir 60 straipsnio h punktą Komisija turi įgaliojimus nustatyti, kurios ESPVT sistemos taikytinos atitinkamiems statybos produktams, statybos produktų grupei arba tam tikrai esminei charakteristikai, prieš tai atsižvelgusi į tose nuostatose išdėstytas aplinkybes.
            
            
               Dar nėra atitinkamo sprendimo, kuriuo būtų nustatyta ESPVT sistema, taikytina inkaravimo įtaisams, naudojamiems statybos darbams ir skirtiems asmenims apsaugoti nuo kritimo arba sulaikyti krintant.
            
            
               Pagal 28 straipsnio 2 dalį renkantis ESPVT sistemą, atsižvelgus į visas susijusias aplinkybes, reikėtų rinktis gamintojams mažiausiai griežtą sistemą.
            
            
               2010 m. Europos Sąjungos Teisingumo Teismas priėmė sprendimą
                  2
                dėl to, ar tam tikriems inkaravimo įtaisams taikoma Tarybos direktyva 89/686/EEB dėl asmeninių apsaugos priemonių
                  3
               , ar Tarybos direktyva 89/106/EEB dėl statybos produktų
                  4
               . Teisingumo Teismas nustatė, kad asmeninė apsaugos priemonė reiškia, kad tokį produktą naudotojas dėvi ar nešioja arba gali tai daryti visą laiką, kai jam gresia pavojus, ir kad dėl to tai turi būti judamasis produktas. Todėl statybos darbų aikštelėje įtvirtinti naudojami inkaravimo įtaisai nėra skirti naudotojui dėvėti ar nešioti, kaip apibrėžta Tarybos direktyvoje 89/686/EEB
                  5
               . Kita vertus, Teismas nustatė, kad, norint taikyti Tarybos direktyvą 89/106/EEB konkrečiam produktui, turi būti tenkinamos dvi sąlygos, iš kurių viena susijusi su produkto pobūdžiu, o kita – su jo funkcija
                  6
               . Taigi, inkaravimo įtaisams, pritvirtintiems taip, kad būtų statybos darbų dalis (produkto pobūdis) ir skirtiems užtikrinti naudojimo arba statybos darbų saugą, apsaugant asmenis nuo kritimo (produkto funkcija), taikytina Tarybos direktyva 89/106/EEB
                  7
               . Ši išvada galioja ir pagal Reglamentą (ES) Nr. 305/2011, kuriame statybos produktų apibrėžtis nėra reikšmingai pakeista
                  8
               .
            
            
               Standarto EN 795:2012 A, C ir D tipų inkaravimo įtaisai turi būti nuolat pritvirtinti prie konstrukcijos, todėl, pagal šią teismo praktiką, jie nėra asmeninė apsaugos priemonė, kaip patvirtinta Komisijos įgyvendinimo sprendimu (ES) 2015/2181
                  9
               . Tačiau, jeigu jie turi būti pritvirtinti taip, kad būtų statybos darbų dalis, ir yra skirti užtikrinti naudojimo arba statybos darbų saugą ir asmenims apsaugoti nuo kritimo arba sulaikyti krintant, jie turi būti laikomi statybos produktais, todėl jiems taikytinas Reglamentas (ES) Nr. 305/2011.
            
            
               Nuo 2018 m. balandžio 21 d. inkaravimo įtaisai, skirti asmenims apsaugoti nuo kritimo ir kuriems taikomas Reglamentas (ES) 2016/425
                  10
               , bus priskirti prie III rizikos kategorijos, kaip nustatyta to reglamento I priede, nes šie produktai skirti apsaugoti naudotojus nuo pavojų, kurie gali sukelti labai rimtų su kritimu susijusių pasekmių, pavyzdžiui, sukelti mirtį arba nepataisomą žalą sveikatai. Todėl bus atliekamas tokių inkaravimo įtaisų ES tipo tyrimas (Sprendimo 768/2008/EB
                  11
                B modulis), nustatytas Reglamento (ES) 2016/425 V priede, ir arba atitiktis tipui, pagrįsta gamybos vidaus kontrole ir prižiūrimu gaminių tikrinimu atsitiktiniais intervalais (Sprendimo 768/2008/EB C2 modulis), nustatyta to reglamento VII priede, arba atitiktis tipui, pagrįsta gamybos proceso kokybės užtikrinimu (Sprendimo 768/2008/EB D modulis), nustatyta to reglamento VIII priede.
            
            
               Iki 2018 m. balandžio 20 d. atliekamas inkaravimo įtaisų, skirtų asmenims apsaugoti nuo kritimo ir kuriems taikoma Tarybos direktyva 89/686/EEB, EB tipo tyrimas, kaip nustatyta tos direktyvos 10 straipsnyje, o jų gamybai yra taikoma pagamintų gaminių EB kokybės kontrolės sistema (tos direktyvos 11 straipsnio A dalis) arba sistema, užtikrinanti gaminių EB kokybę kontrolės priemonėmis (tos direktyvos 11 straipsnio B dalis).
            
            
               Atsižvelgiant į inkaravimo įtaisų naudojimo paskirtį ir pavojų, susijusį su galimybe sukelti mirtį arba nepataisomą žalą sveikatai, nuo kurio jie skirti apsaugoti naudotojus, pageidautina, kad ESPVT sistema, panaši į inkaravimo įtaisų, kurie yra asmeninės apsaugos priemonės, atitikties vertinimo procedūras, būtų taikoma tiems inkaravimo įtaisams, kurie yra statybos produktai. Tai reiškia, kad ESPVT sistema turėtų apimti nuolatinę gamintojo gamyklos gamybos kontrolės priežiūrą ir vertinimą bei mėginių, kuriuos notifikuotoji produktų sertifikavimo įstaiga paėmė gamybos įmonėje arba gamintojo saugyklose, audito patikrinimą.
            
            
               Komisija, atsižvelgusi į tokias aplinkybes, statybos produktams, kuriems yra taikomas šis deleguotojo sprendimo projektas, pasirinko Reglamento (ES) Nr. 305/2011 V priede nustatytą 1+ sistemą. 
            
            
            
               2.KONSULTACIJOS PRIEŠ PRIIMANT AKTĄ
            
            
               Sprendimo projektas buvo svarstomas 2016 m. gruodžio 9 d. Statybos produktų patariamosios grupės
                  12
                posėdyje, o 2016 m. lapkričio 25 d. – 2017 m. sausio 16 d. pateiktas konsultacijoms raštu su ekspertais. Prieš tai visos valstybės narės turėjo galimybę paskirti konsultacijose dalyvausiančius ekspertus. Konsultuotasi ne tik su šiais ekspertais, bet ir su kitais išorės suinteresuotaisiais subjektais. Patariamojoje grupėje aptarti dokumentai, kurie taip pat buvo aktualūs vykdant konsultacijas raštu, buvo kartu perduoti ir Europos Parlamentui, ir Tarybai, kaip numatyta Bendrajame susitarime dėl deleguotųjų aktų. Rengiant galutinę šio akto projekto redakciją tarpžinybinėms konsultacijoms, atsižvelgta į išsakytas susijusias pastabas.
            
            
               Siekiant gauti visuomenės atsiliepimų, 2017 m. liepos 12 d. – rugpjūčio 9 d. minėtoji redakcija buvo paskelbta Geresnio reglamentavimo portale. Du suinteresuotieji subjektai pateikė atsiliepimų. Vienas suinteresuotasis subjektas pastabose pritarė siūlomai ESPVT sistemai, bet drauge rekomendavo ją pakeisti 2 + sistema. Kadangi šie pasiūlymai prieštarauja vienas kitam, į juos nebuvo atsižvelgta. Kitas suinteresuotasis subjektas daugiausia nurodė CEN techninio komiteto, kuris rengia atitinkamą standartą, diskusijų eigą, ESPVT 3 ir 2 + sistemas, kurios anksčiau buvo pasirinktos kitiems panašiems produktams, tai, kad nėra dokumentais patvirtintos nelaimingų atsitikimų patirties, MVĮ išlaidas, tai, kad nėra technikos raidos, dėl kurios būtų reikėję pakeisti ESPVT sistemą ir tai, kad ESPVT sistemos pasirinkimo pagrindimo aspektai (žr. 2 konstatuojamąją dalį) yra įtraukti į 2 + sistemą. Kadangi šiose pastabose nurodyti pageidavimai rinktis ir ESPVT sistemą, kuri būtų ne aukštesnė nei 3 sistema, ir 2 + sistemą, yra prieštaringi, jose neatsižvelgta į tai, kad 2 + sistema neapima mėginių audito patikrinimo, taip pat neatsižvelgta į inkaravimo įtaisų, kurie yra asmeninės apsaugos priemonės, atitikties vertinimo procedūras, į jas nebuvo atsižvelgta. Todėl reglamentas dėl atsiliepimų nebuvo pakeistas. 
            
            
            
               3.DELEGUOTOJO AKTO TEISINIAI ASPEKTAI
            
            
               Pagal Reglamento (ES) Nr. 305/2011 28 straipsnio 2 dalį ir 60 straipsnio h punktą, statybos produktų ESPVT sistemos, išdėstytos to reglamento V priede, kad jas būtų galima taikyti konkrečiam produktui, konkrečiai produktų grupei ar konkrečioms esminėmis charakteristikomis, turi būti nustatytos Komisijos deleguotaisiais aktais, prieš tai atsižvelgus į tose nuostatose išdėstytas aplinkybes.
            
         
         
            
               Pagal Reglamento (ES) Nr. 305/2011 28 straipsnio 2 dalį Komisija, nustatydama ESPVT sistemas, atsižvelgia į poveikį žmonių sveikatai ir saugai ir pasirenka visus esminius statybos darbų reikalavimus atitinkančias mažiausiai griežtas sistemas. Pagal Reglamento (ES) Nr. 305/2011 60 straipsnio h punktą tai daroma atsižvelgiant į produkto poveikį statinių reikalavimų atitikčiai numatomu naudojimo laikotarpiu.
            
            
               Sprendimo projektas atitinka proporcingumo principą, nes taikant ESPVT sistemą, panašią į inkaravimo įtaisų, kurie yra asmeninės apsaugos priemonės, atitikties vertinimo procedūras, būtų prisidedama užtikrinant skirtingų teisinių sistemų, taikomų panašiems produktams, nuoseklumą ir Reglamentu (ES) Nr. 305/2011 įtvirtintos teisinės sistemos vientisumą bei patikimumą.
            
            
               Dėl šių priežasčių tikimasi, kad sprendimo projektas atitiks viso statybų sektoriaus interesus.
            
            
               KOMISIJOS DELEGUOTASIS SPRENDIMAS (ES) …/...
            
            
               2018 01 25
            
            
               dėl inkaravimo įtaisams, naudojamiems statybos darbams ir skirtiems asmenims apsaugoti nuo kritimo arba sulaikyti krintant, taikomos eksploatacinių savybių pastovumo vertinimo ir tikrinimo sistemos pagal Europos Parlamento ir Tarybos reglamentą (ES) Nr. 305/2011
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2011 m. kovo 9 d. Europos Parlamento ir Tarybos reglamentą (ES) Nr. 305/2011, kuriuo nustatomos suderintos statybos produktų rinkodaros sąlygos ir panaikinama Tarybos direktyva 89/106/EEB, ypač į jo 28 straipsnį ir 60 straipsnio h punktą
                  13
               ,
            
            
               kadangi:
            
            
               (1)dar nėra atitinkamo sprendimo, kuriuo būtų nustatytas inkaravimo įtaisų, naudojamų statybos darbams ir skirtiems asmenims apsaugoti nuo kritimo arba sulaikyti krintant (toliau – inkaravimo įtaisai), eksploatacinių savybių pastovumo vertinimas ir tikrinimas. Todėl būtina nustatyti inkaravimo įtaisams taikytiną eksploatacinių savybių pastovumo vertinimo ir tikrinimo sistemą; 
            
            
               (1)atsižvelgiant į tai, kad inkaravimo įtaisai yra skirti asmenims apsaugoti nuo kritimo arba sulaikyti krintant, tikslinga pasirinkti eksploatacinių savybių pastovumo vertinimo ir tikrinimo sistemą, kuri apimtų nuolatinę gamintojo gamyklos gamybos kontrolės priežiūrą ir vertinimą bei mėginių, kuriuos notifikuotoji produktų sertifikavimo įstaiga paėmė gamybos įmonėje arba gamintojo saugyklose, audito patikrinimą,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Šis sprendimas taikomas inkaravimo įtaisams, naudojamiems statybos darbams ir skirtiems asmenims apsaugoti nuo kritimo arba sulaikyti krintant.
            
            
               2 straipsnis
            
            
               1 straipsnyje nurodytų inkaravimo įtaisų pagrindinių charakteristikų eksploatacinių savybių pastovumas vertinamas ir tikrinamas pagal priede nurodytą sistemą.
            
            
               3 straipsnis
            
            
               Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
         
         
            
               Priimta Briuselyje 2018 01 25
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        OL L 88, 2011 4 4 p. 5.
               
               
                  
                     (2)
                  
                        2010 m. spalio 21 d. Teismo sprendimas byloje C-185/08, Latchways, ECR 2010 I-09983.
               
               
                  
                     (3)
                  
                        1989 m. gruodžio 21 d. Tarybos direktyva 89/686/EEB dėl valstybių narių įstatymų, susijusių su asmeninėmis apsaugos priemonėmis, suderinimo (OL L 399, 1989 12 30, p. 18).
               
               
                  
                     (4)
                  
                        1988 m. gruodžio 21 d. Tarybos direktyva 89/106/EEB dėl valstybių narių įstatymų ir kitų teisės aktų, susijusių su statybos produktais, derinimo (OL L 40, 1989 2 11, p. 12).
               
               
                  
                     (5)
                  
                        Bylos C-185/08 42 punktas.
               
               
                  
                     (6)
                  
                        Ten pat, 50 punktas.
               
               
                  
                     (7)
                  
                        Ten pat, 53, 55 ir 56 punktai.
               
               
                  
                     (8)
                  
                        Žr. Tarybos direktyvos 89/106/EEB 1 straipsnio 2 dalį ir Reglamento (ES) Nr. 305/2001 2 straipsnio 1 dalį.
               
               
                  
                     (9)
                  
                        2015 m. lapkričio 24 d. Komisijos įgyvendinimo sprendimas (ES) 2015/2181 dėl standarto EN 795:2012 „Asmeninė apsaugos nuo kritimo iš aukščio įranga. Inkaravimo įtaisai“ nuorodinio žymens riboto skelbimo Europos Sąjungos oficialiajame leidinyje remiantis Europos Parlamento ir Tarybos reglamentu (ES) Nr. 1025/2012 (OL L 309, 2015 11 26, p. 10).
               
               
                  
                     (10)
                  
                        2016 m. kovo 9 d. Europos Parlamento ir Tarybos reglamentas (ES) 2016/425 dėl asmeninių apsaugos priemonių, kuriuo panaikinama Tarybos direktyva 89/686/EEB (OL L 81, 2016 3 31, p. 51).
               
               
                  
                     (11)
                  
                        2008 m. liepos 9 d. Europos Parlamento ir Tarybos sprendimas 768/2008/EB dėl bendrosios gaminių pardavimo sistemos ir panaikinantis Tarybos sprendimą 93/465/EEB (OL L 2018, 2008 8 13, p. 82).
               
               
                  
                     (12)
                  
                        Komisijos ekspertų grupių ir kitų panašių subjektų registro punktas E01329.
               
               
                  
                     (13)
                  
                        OL L 88, 2011 4 4 p. 5.
               
            
      
    ---documentbreak--- 
      
         
         
            
               PRIEDAS
            
            
               EKSPLOATACINIŲ SAVYBIŲ PASTOVUMO VERTINIMO IR TIKRINIMO SISTEMA
            
            
            
                     
                        Produktai ir jų naudojimo paskirtis
                     
                  
                  
                     
                        Esminės charakteristikos
                     
                  
                  
                     
                        Taikoma sistema 
                     
                  
               
                     
                        Inkaravimo įtaisai, naudojami statybos darbams ir skirti asmenims apsaugoti nuo kritimo arba sulaikyti krintant.
                     
                  
                  
                     
                        Visos esminės charakteristikos
                     
                  
                  
                     
                        1+